अंग्रेजी राज ते देसी राजें-राजवाड़ें दे चुंगल थमां भारत गी बचाने आस्तै जित्थै साहित्यकारें, लोकें गी पलेरेआ-पसेरेआ उत्थें गै साढ़े नेताएं बी भरपूर जोगदान दित्ते दा ऐ। बदेशी राज दी काली छाया जनता दे सिरें परा हटाइयै लोक-जीवन गी इक नमां मोड़ दित्ता। निक्के-निक्के हिस्सें च बंडोए दे प्रदेशें दे बसनीकें च राश्ट्री चेतना जगाई, उंदे मनें च एकता दी भावना गी बठ्हालेआ ते उनेंगी नमीं लोक-तांत्रक सरकार गी कबूलने लेई राजी कीता। जनता गी साढ़े नेताए इब्बी समझाया जे लोक-तांत्रक सरकार जनता दी सरकार ऐ, ए राज तुंदा अपना राज ऐ, हूनै थमां ए जंगल, ए जाड़, ए जमीनां, सब किश तुंदा अपना ऐ। फल सरूप लोकें दे दिलें च मेल-मिलाप, भाईचारे ते अपनेपन जनेहियां भआवनां जागियां। इयै बजह ही जे हर भारतबासी ने बधी-चढ़ियै श्रमदान दित्ता ते केईं सड़कें, नैह्रें ते स्कूलें दा नर्माण कीता गेआ। अजादी परैंत्त देश नर्माण दे कम्म तोड़ चढ़दे रेह् ते चढ़ा बी करदे न। देश लगातार तरक्की दे रस्ते पर अगड़ा बधा करदा ऐ।